Aktiivimalli vähentää työttömyyttä, sanoo kansanedustaja.

Kokoomuksen kansanedustaja, taloustieteilijä Juhana Vartiainen on ollut yksi näkyvimmistä aktiivimallin puolustajista. Syy malliin tarpeellisuuteen on hänen mukaansa yksinkertainen:

– Se alentaa työttömyyttä. Tämä on kovaa politiikkaa, mutta uskon sen toimivan, Vartiainen sanoo.

Ajatuksena on, että vaatimus pätkätöiden tekemisestä tai palveluihin osallistumisesta tekee työttömyyden pitkittymisestä nykyistä epämukavampaa.

– Silloin joko vapaa-aika vähenee tai tuki pienenee. Näin kannustimet ottaa vastaan vähemmänkin mieluista työtä nousevat.

Vartiainen muistuttaa, että työttömyyden alkuvaiheessa aktiivimalli hyödyttää työttömiä, sillä se tuo ensimmäisenä kuukautena kaksi tukipäivää lisää.

Vartiaisen sanoo Suomessa olevan pitkään työttömänä olleita henkilöitä, jotka ”ovat tottuneet työttömyyteen” eivätkä ponnistele tarpeeksi työllistyäkseen.

– Mielestäni hyvinvointiyhteiskunnan lähtökohtana tulee olla se, että jokaisella on velvollisuus elättää itsensä. Tietysti tarvittaessa tuetaan, mutta lopulta jokaisella on vastuu itsestään.

Yllä olevalla ISTV:n videolla käydään läpi aktiivimallin asioita.

Kansanedustaja tiedostaa, että kaikki eivät onnistu työllistymään ahkerastakaan yrittämisestä huolimatta.

– On laskettava rimaa. Kouluttautunut ihminen todennäköisesti pyrkii oman alansa tehtäviin, mutta joskus vaatimuksista on vain joustettava. Tämä on vaikea asia, mutta niin se valitettavasti on.

Vartiainen sanoo, että ympäri maata on tarjolla runsaasti esimerkiksi puhelinmyyntityötä ja erilaisia suorittavia töitä.

Hänen mukaansa työttömyyden stigma on kuitenkin aito ongelma.

– Se on harmillinen, tunnettu ilmiö, johon on vaikea puuttua. Aktiivimalli pyrkii silti helpottamaan tilannetta: mitä harvemmin työttömyys pitkittyy, sitä harvempi leimautuu työnantajien silmissä.

Vartiainen sanoo myöntävänsä, ettei aktiivimalli ole täydellinen. Äänekäs vastustus ei silti häneen mukaansa tarkoita, että uudistus olisi huono.

– Niinhän se menee, että jos ei kukaan suutu, ei mikään muutu. Reaktio osoittaa, että aktiivimallilla tulee olemaan vaikutusta.